એમને નવો એન્ડ્રોઈડ ફોન અડવામાં ય બીક લાગતી હશે અને વોટસએપ પર ફોટો અપલોડ કરતાં એમને નહિ આવડતું હોય. એમના અક્ષર ગરબડીયા હશે ને બીજાને નિયમિત દવાઓ દેવામાં એ પોતાની દવા લેવાનું ભૂલી જતા હશે. પંખાની કોર પર ચોંટેલો કચરો પાડવા એ આખા દિવસના થાક પછી ય પરસેવો પાડતા હશે. અને જૂના ડબ્બામાં થોડીક વાળેલી નોટો પરસેવાની ગંધમાં ચોળાયેલી સાચવીને રાખવામાં પ્લેટીનમ ક્રેડિટકાર્ડની લિજજત એમને મળતી હશે.